b'\n_START_ARTICLE_\nRichard Heuberger\n_START_SECTION_\nEluk\xc3\xa4ik\n_START_PARAGRAPH_\nSidemevabrikandi poeg. \xc3\x95ppis esialgu Grazis inseneriks, kuid loobus ja alustas muusika\xc3\xb5pinguid Grazi konservatooriumis Robert Fuchsi juhendamisel. V\xc3\xb5ttis ka helilooja Wilhelm Mayerilt (t\xc3\xb6id avaldas W. A. R\xc3\xa9my nime all) komponeerimise eratunde. 1876. aastal sai Viini Academischer Gesangvereini koormeistri ja 1878 Singakademie dirigendi koha. 1902. aastast oli Viini konservatooriumi \xc3\xb5petaja. Tema \xc3\xb5pilaste hulgas olid ka hilisem mainekas dirigent ja ooperi impressaario Clemens Krauss ning gruusia-prantsuse p\xc3\xa4ritolu pianist ja helilooja H\xc3\xa9raclius Djabadary. 1902\xe2\x80\x931909 juhatas Viinis meeskoori Wiener M\xc3\xa4nnergesang-Verein. _NEWLINE_Kirjutas muusikaartikleid M\xc3\xbcncheni ajalehtedele Allgemeine Zeitung ja Neue Wiener Tagblatt ning toimetas 1896\xe2\x80\x931901 m\xc3\xb5jukat ajalehte Neue Freie Presse. Andis 1904\xe2\x80\x931906 v\xc3\xa4lja teose "Musikbuch aus \xc3\x96sterreich". Avaldas 1902 Schuberti biograafia. _NEWLINE_Komponeeris muusika kahele balletile, kirjutas neli ooperit (edukaim "Manuel Venegas"), kuus operetti ning koori- ja orkestrimuusikat. Operetiloomingust on konkurentsitult parim ja suurima rahvusvahelise tunnustusega "Der Opernball" ("Ooperiball"), mis toodi Estonias lavale 1959. aastal. \xc3\x9clej\xc3\xa4\xc3\xa4nud lavateoste edu on olnud tagasihoidlik. Rohkem tuntakse teda muusikakriitiku ja dirigendina. _NEWLINE_Talle pakuti ka "Die lustige Witwe" ("L\xc3\xb5bus lesk") libretot, kuid ei suutnud Viini teatri (Theater an der Wien) juhtide soove rahuldada ning libreto anti teostamiseks noorele Ferenc Leh\xc3\xa1rile. Oli vabam\xc3\xbc\xc3\xbcrlane.'